Diari Oficial de la Generalitat Valenciana


Sumari del DOGV 4200, del 28-02-2002 (2002/2009)

ORDRE de 20 de febrer de 2002, de la Conselleria d'Economia, Hisenda i Ocupació, per la qual es regula el procediment de gestió del pressupost de la Generalitat Valenciana per a 2002.
---------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2002/02/20/(2)/dof/vci/html**

### Dades del document

Número de DOGV
:   4200

Data del DOGV
:   28-02-2002

Secció del DOGV
:   I. DISPOSICIONS GENERALS

Número del document
:   2002/2009


Data del document
:   20-02-2002

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * legislació
    * pressupost
    * control pressupostari
    * execució del pressupost
    * procediment pressupostari

ORDRE de 20 de febrer de 2002, de la Conselleria d'Economia, Hisenda i Ocupació, per la qual es regula el procediment de gestió del pressupost de la Generalitat Valenciana per a 2002. [2002/X2009]
  
Article 1. De l'àmbit d'aplicació
  
Les normes d'aquesta ordre són d'aplicació a la gestió i modificació del pressupost de la Presidència de la Generalitat Valenciana i de les distintes conselleries.
  
Article 2. De la contracció de les estimacions anuals
  
1 Amb caràcter previ a l'inici de nous expedients per a l'execució de les despeses previstes en el pressupost per a 2002, els òrgans gestors de cada programa pressupostari hauran de tramitar necessàriament la contracció, en la fase comptable corresponent, de tots els compromisos d'abast plurianual, els procedents d'exercicis anteriors i la previsió anual de totes aquelles despeses inherents al desenvolupament o normal funcionament de cada programa, que siguen susceptibles d'estimació anual, incloent-hi les despeses de caràcter periòdic en el venciment i fixes en la quantia. Per a la contracció d'aquestes despeses es prendrà com import de referència, el compromés durant l'exercici 2001.
  
2. En el cas de subvencions genèriques es tramitaran, prèviament a la seua convocatòria, els documents comptables en fase ?RA- necessaris, per l'import màxim de les subvencions que s'han de concedir durant l'exercici.
  
Article 3. De l'autorització de contractacions de personal temporal i nomenament de funcionaris interins
  
1. Als efectes previstos en l'article 31.2 de la vigent llei de pressupostos, els òrgans amb competències en matèria de personal de les diferents conselleries justificaran el caràcter excepcional de la contractació i/o nomenament mitjançant informe que reculla les circumstàncies o els fets que determinen el caràcter urgent i inajornable d'aquella.
  
Quan les contractacions i/o els nomenaments mencionats tinguen l'origen en la substitució de personal per vacances o acumulacions de tasques, i sempre que es tracte de llocs qualificats d'atenció directa en els termes previstos en l'apartat 4 del present article, s'haurà d'adjuntar-hi la memòria econòmica corresponent.
  
En aquells centres que romanguen tancats durant algun període de l'any, no procedirà la substitució en concepte de vacances del personal el període de vacances del qual no coincidisca amb el que el centre romanga tancat. No obstant això, podran ser autoritzades aquestes substitucions quan el personal del lloc de treball la substitució del qual se sol·licita, es trobe en situació d'incapacitat temporal o llicència per maternitat durant el període en què el centre romangué tencat.
  
2. L'informe a què es refereix l'apartat 1 del present article, s'haurà de trametre amb caràcter simultani a la Direcció General de Funció Pública i a la Sotssecretaria de Política Pressupostària i Tresor, als efectes de l'autorització prevista en l'article 31.2 de la vigent llei de pressupostos, llevat del supòsits següents:
  
a) Contractacions i/o nomenaments de personal al servei de l'administració de Justícia, en què l'informe es trametrà a la Direcció General de Justícia i a la Sotssecretaria de Política Pressupostària i Tresor.
  
b) Contractacions i/o nomenaments en l'àmbit d'aplicació del Reial Decret Llei 3/1987, d'11 de setembre, i en el del personal docent, en que bastarà la tramesa a la Conselleria d'Economia, Hisenda i Ocupació.
  
c) Contractacions de personal temporal i nomenament de funcionaris interins sempre que siga per a la cobertura de llocs d'atenció directa, com queden definits en l'apartat 4 del present article, i tinguen l'origen en substitucions de personal per incapacitat temporal o llicència per maternitat, sols es requerirà autorització de secretari general corresponent o òrgan competent, sempre que s'hi reculla expressament l'existència de crèdit adequat i suficient en cadascun dels programes pressupostaris afectats
  
d) Sense perjudici del que preveu la lletra b) anterior, la contractació i el nomenament de personal docent derivats de l'inici del curs escolar escolar 2002/2003, per als mesos de setembre i octubre, igualment no necessitarà de cap sol·licitud, i a l'efecte bastarà l'autorització del secretari general corresponent o òrgan competent, sempre que s'hi reculla expressament l'existència de crèdit adequat i suficient en cadascun dels programes pressupostaris afectats.
  
3. L'autorització de contractacions temporals i el nomenament de funcionaris interins a què es refereixen els apartats c) i d) de l'apartat segon, s'hauran de comunicar a la Sotssecretaria de Política Pressupostària i Tresor en el termini màxim de trenta dies des que s'hi produïsca, especificant, per programa pressupostari i centre gestor, el nombre de dotacions de personal i la seua quantificació econòmica.
  
4. Dels llocs d'atenció directa
  
Als efectes previstos en el present article únicament són susceptibles de substitució, sempre que siga estrictament necessari per a la prestació del servei, els llocs d'atenció directa detallats a continuació:
  
a) Personal sanitari i no sanitari amb funcions d'atenció directa al públic i a malalts, tant en centres d'atenció primària, especialitzada o hospitalaris, tots ells dependents de la Conselleria de Sanitat.
  
b) Personal adscrit als centres dependents de la Direcció General de Serveis Socials, Direcció General de Família, Menor i Adopcions, Direcció General de Drogodependències i Direcció General d'Integració Social del Discapacitat, sanitari i no sanitari, amb funcions d'atenció directa a l'usuari.
  
c) Personal de l'administració de Justícia.
  
d) Personal docent i no docent adscrit als centres d'ensenyament dependents de la Conselleria de Cultura i Educació.
  
e) Personal de la Conselleria d'Agricultura, Pesca i Alimentació en llocs de treball d'inspecció pecuària.
  
f) Personal docent de l'Institut Politècnic Marítim Pesquer del Mediterrani.
  
g) Personal en llocs amb funcions de vigilància forestal i de parcs naturals.
  
h) Personal tècnic de Protecció Civil amb funcions de coordinació d'emergències i Operadors de Comunicacions de coordinació d'emergències dependents de la Direcció General d'Interior.
  
i) Personal adscrit a l'explotació de ports gestionats per la Generalitat Valenciana amb funcions d'atenció al servei d'amarraments.
  
j) Personal dependent del Parc Mòbil de la Generalitat Valenciana.
  
k) Personal adscrit al Servei de Mediació, Arbitratge i Conciliació de les direccions territorials de Treball i Ocupació.
  
l) Personal adscrit a biblioteques públiques amb funcions d'atenció al públic.
  
Article 4. De la gestió dels articles del capítol I
  
1. Dotació financera (article 19)
  
a) El crèdit disponible en cada programa pressupostari, una vegada comptabilitzada la projecció de la nòmina, romandrà en l'article 19 i finançarà la dotació econòmica per a la cobertura anual de vacants incloses en la relació de llocs de treball, les previsions per a la cobertura dels triennis i la resta de despeses del personal que així pertoque, d'acord amb el contingut d'aquesta ordre, així com la consignació des articles 15 i 14, concepte 143 i 142, en aquest últim cas per al personal docent i de l'administració de Justícia.
  
b) A càrrec de la dotació financera de l'article 19 s'efectuaran els documents ?MC- necessaris per a atendre les modificacions retributives del personal, les substitucions, excepte les imputablees a l'article 14, concepte 142, que es generen per IT, la cobertura de vacants pressupostades i els triennis del personal que es meriten durant l'exercici. L'estimació econòmica dels documents esmentats inclourà el cost social corresponent, així com la seua projecció des del naixement de l'obligació fins al 31 de desembre de 2002. Aquesta dotació financera tindrà com a destinació els articles i els conceptes operatius del mateix programa pressupostari.
  
c) Els ajustaments de les consignacions dels articles 14 (conceptes 142 i 143) i 15 esmentats requeriran, prèvia sol·licitud de l'òrgan gestor corresponent en la qual se'n justifique la necessitat, conformitat de la Sotssecretaria de Política Pressupostària i Tresor.
  
2. Contractacions i nomenaments per substitució (article 14, concepte 143).
  
La consignació de l'article 14, concepte 143, tindrà com a objecte, únicament i exclusivament, atendre les retribucions del personal objecte de contractació temporal o nomenaments interins per a substituir l'alliberament sindical, les vacances, els permisos amb dret a retribució i els contractes per acumulació de tasques del personal que ocupe llocs d'atenció directa assenyalats en el punt 4 de l'article anterior, únicament en aquells casos en què siga necessari per al manteniment dels serveis, així com el Pla de Reforç en òrgans judicials.
  
3. Contractacions i substitucions del personal en situació d'incapacitat temporal i llicència per maternitat (article 14, concepte142)
  
a) La inclusió d'aquest personal en nòmina s'efectuarà sempre atenent les regles següents:
  
- Les retribucions d'aquest personal es faran efectives per mes vençut. Per a això, s'inclouran en la nòmina les substitucions realitzades en el mes anterior, mitjançant el comunicat d'alta i baixa pels dies del dit mes en què realitzà la substitució.
  
- Les retribucions corresponents a la part proporcional de dies de vacances que no s'hagen gaudit, es faran efectives en finalitzar la substitució per a la qual foren contractats o nomenats.
  
- En els casos que el període de substitució no coincidisca amb cap mes de liquidació de paga extra, juny i/o desembre, les retribucions corresponents a la part proporcional d'aquesta es faran efectives en finalitzar la substitució.
  
b) En aquells casos en què no hi haja consignació en l'article 14, concepte 142, s'efectuaran els ?MC+- necessaris a càrrec dels ingressos produïts com a conseqüència de prestacions delegades de la Seguretat Social. A aquest efecte, la Intervenció General formalitzarà una ordre d'ingrés en el concepte «Reintegraments IT» a càrrec de la rúbrica corresponent de fons extrapressupostaris.
  
c) No obstant això, en el cas de substitucions de personal en llicència per maternitat, la dotació de l'article 14, concepte 142, que possibilite aquestes, s'efectuarà a càrrec de les disponibilitats produïdes per la baixa en nòmina del titular, a proposta de l'òrgan competent.
  
4. La dotació dels distints articles i conceptes del capítol I per a la cobertura pressupostària d'altres despeses de personal de naturalesa diferent a les recollides en els apartats anteriors, el pagament de sentències judicials, així com les que es detallen en el punt 1.a) del present article, que no puguen finançar-se a càrrec de les disponibilitats del capítol I, sempre que no tinguen el caràcter de despesa de personal consolidable per a exercicis futurs, requerirà la prèvia modificació pressupostària a càrrec del capítol II.
  
5. La dotació per a despeses de formació del personal de la Generalitat Valenciana, requerirà la prèvia transferència de crèdit del capítol II a l'article 19, llevat de les recollides en els Plans de Formació de la Generalitat Valenciana, la cobertura de les quals estiga prevista en els seus propis pressupostos.
  
Article 5. Interessos de demora
  
El pagament d'interessos de demora, amb caràcter general, s'atendrà i tramitarà per les seccions pressupostàries afectades, a càrrec del crèdit que figure a aquest efecte en el programa de serveis generals de cada secció.
  
Article 6. Transferències corrents i de capital
  
1. El règim de gestió de les línies de subvenció atendrà els criteris següents:
  
- Els beneficiaris que apareixen detallats en les distintes línies genèriques, s'han d'entendre com una relació no exhaustiva i seran les normes específiques les que, en compliment dels principis de publicitat, concurrència i objectivitat, regulen, determinen i concreten aquests.
  
- La comptabilització de les distintes fases d'execució de cadascuna de les línies de subvenció comportarà l'obertura prèvia de sublínies, que contindran necessàriament una descripció diferenciada de la que ja figura en la línia de subvenció corresponent, i en el cas de les transferències de capital ajustada a criteris de territorialització.
  
- En les subvencions de caràcter genèric no es podrà diferenciar, a càrrec de les línies que les articulen, cap sublínia que no s'haja sotmés a criteris de publicitat, concurrència i objectivitat.
  
- En el supòsit que una línia de subvenció done cobertura a diverses convocatòries, en una mateixa sublínia d'aquesta no es podran incloure ajudes corresponents a convocatòries de subvencions diferents i hauran d'existir tantes sublínies com normatives específiques distintes.
  
- Les subvencions a què fa referència l'article 45 c), del text refós de la Llei d'Hisenda Pública de la Generalitat Valenciana, constituiran una línia independent en el programa pressupostari corresponent, en les quals s'hauran de diferenciar sublínies específiques per beneficiari.
  
- Les ajudes regulades en l'article 45 d), del text refós esmentat, s'hauran de tramitar a través del corresponent expedient de modificació pressupostària que implicarà necessàriament la inclusió, en l'annex de transferències corrents corresponent, de tantes línies de subvenció com ajudes es concedisquen.
  
- Les transferències corrents o de capital que s'instrumenten a través de convenis constituiran, amb caràcter general, una línia independent.
  
2. Sense perjudici d'això, per a aquelles subvencions a tercers, concedides per òrgans de la Generalitat Valenciana, i susceptibles de ser cofinançades pel Fons Europeu de Desenvolupament Regional, s'obriran tantes sublínies com subvencions individuals es concedisquen. Aquestes sublínies hauran de contenir una descripció diferenciada, i es definiran, sempre que així pertoque, com íntegrament elegibles, és a dir, cofinançables segons els criteris establits per les autoritats comunitàries.
  
Article 7. Inversions reals
  
El crèdit del capítol VI de cada programa es gestionarà a través dels projectes inclosos en l'annex d'inversions reals, ajustats a la tipologia que figura com annex a la Llei 10/2001 i es desplegarà, amb caràcter general, a través de subprojectes identificables territorialment.
  
A fi de facilitar una adequada gestió dels Fons Estructurals Comunitaris, així com del Fons de Cohesió, en el cas de subprojectes cofinançats pels fons esmentats, aquests s'hauran de diferenciar com subprojectes independents de forma que siguen íntegrament elegibles, és a dir, cofinançables segons els criteris establits per les autoritats comunitàries.
  
Article 8. Del seguiment i ajustament dels crèdits de l'estat de despeses i especialment els següents
  
1. Del seguiment de l'execució de l'estat de despeses.
  
Seran objecte de revisió i seguiment singular, per la Sotssecretaria de Política Pressupostària i Tresor, els crèdits de l'estat de despeses següents:
  
a) Les subvencions genèriques les convocatòries de les quals no hagen sigut publicades en el DOGV durant el primer trimestre de l'exercici. Se n'exceptuen aquelles subvencions genèriques que, pel seu caràcter estrictament estacional, no puguen ser objecte de convocatòria durant el dit període.
  
b) Les subvencions nominatives, que no es troben en fase d'execució durant el primer semestre de l'exercici.
  
c) Les inversions no adjudicades durant el primer semestre de l'exercici.
  
2. Dels ajustaments en l'estat de despeses.
  
Com a conseqüència de la revisió efectuada, el conseller d'Economia, Hisenda i Ocupació podrà, d'acord amb el que disposa l'article 6, apartat d), de la Llei 10/2001, adoptar les mesures d'ajustament en l'estat de despeses que estime necessàries, així com acordar la redistribució, a través del programa Despeses Diverses d'aquells crèdits que com a conseqüència del seguiment i de l'anàlisi, estime oportuns.
  
D'aquests ajustaments i, si és el cas, redistribucions, la Conselleria d'Economia, Hisenda i Ocupació haurà de donar-ne compte al Govern Valencià.
  
Article 9. Del seguiment de l'execució de l'estat d'ingressos afectes
  
1. En relació amb l'estat d'ingressos les diferents seccions pressupostàries hauran de trametre a la Sotssecretaria de Política Pressupostària i Tresor, a l'efecte de la posterior revisió, la documentació següent:
  
a) Per a poder complir el que disposa l'article 42 de la Llei 10/2001, de Pressupostos de la Generalitat Valenciana per a 2002, totes aquells seccions que gestionen programes finançats, totalment o parcial, per ingressos dels capítols III, V i VI, en acabar cada trimestre hauran de trametre un informe sobre la seua execució.
  
b) Abans del 30 d'abril, totes aquelles seccions que gestionen despeses finançades, totalment o parcial, amb subvencions finalistes, hauran de trametre la relació d'assignacions que resulten de la distribució territorial prevista en l'article 153 de la Llei General Pressupostària, així com indicar la possible tresoreria en origen que puguen tenir.
  
c) Les seccions pressupostàries que gestionen despeses finançades, totalment o parcialment, amb fons condicionats, procedents tant de ministeris o organismes autònoms, com estructurals i de cohesió, hauran de trametre un informe amb periodicitat trimestral del grau d'execució, tant en la vessant d'ingressos com en la d'execució de la despesa que financen.
  
d) Així mateix, una vegada acabat l'exercici pressupostari, i abans del 15 de gener següent, hauran de trametre la informació resultant de l'execució de la despesa finançada amb aquests fons condicionats, així com les possibles tresoreries en origen o devolucions d'ingressos que s'hagen de realitzar, a fi de poder obtenir la informació necessària a efectes de la liquidació del pressupost.
  
2. Els departaments responsables de la coordinació i gestió dels Fons Estructurals i del Fons de Cohesió podran requerir dels centres gestors, entitats autònomes i empreses públiques, tota la informació necessària que possibilite el compliment dels requisits exigits per la Unió Europea.
  
Així mateix, els centres gestors, les entitats autònomes i les empreses públiques que gestionen actuacions finançades totalment o parcial per aquests Fons Estructurals i de Cohesió, hauran de trametre abans del 15 de gener de l'exercici següent, informe detallat sobre el seu grau d'execució.
  
3. La Sotssecretaria de Política Pressupostària i Tresor no tramitarà cap modificació pressupostària, iniciada a instància de les conselleries que no hagen complit les obligacions a què es refereix el present article.
  
Article 10. De les despeses plurianuals
  
Les propostes de modificació del nombre d'anualitats i dels percentatges que necessiten aprovació del Consell o del conseller d'Economia, Hisenda i Ocupació, es trametran, per a la tramitació, a la Sotssecretaria de Política Pressupostària i Tresor, i hauran d'incloure informes tant de l'oficina pressupostària corresponent, com de la Intervenció Delegada, adjunts a la proposta de l'òrgan responsable.
  
Les propostes esmentades es codificaran com es regulen en l'article 16.4 d'aquesta ordre, amb numeració independent, i aniran precedides de les sigles VL (variació de límits).
  
Article 11. De les modificacions per generació i/o anul·lació de crèdits
  
1. Complementàriament al que disposa amb caràcter general la present ordre, i abans de la tramesa a la Sotssecretaria de Política Pressupostària i Tresor, les propostes de generació de crèdits incorporaran el document ?DR- o ?DRK?, ja comptabilitzat, segons pertoque, i les d'anul·lació, si és el cas, els documents negatius que així mateix pertoque en l'estat d'ingressos del pressupost.
  
Aquest apartat no serà d'aplicació a aquelles generacions de crèdit per la previsió de majors ingressos sobre els totals previstos, que afecten tributs cedits.
  
2. A més, les propostes de generació i/o anul·lació de crèdits que es recullen a continuació, inclouran la documentació següent:
  
a) Per transferències de caràcter finalista.
  
- Documentació justificativa de l'existència del dret a l'ingrés i del seu origen. S'haurà de documentar si en relació amb aquests ingressos hi ha fons sense justificar resultants d'exercicis anteriors, considerats com a situació de tresoreria en l'origen per a la concessió de noves subvencions.
  
- Justificació suficient que els crèdits de despesa la generació dels quals es proposa garanteixen la consecució dels fins objecte de l'ingrés, o que les despeses per a aquesta actuació s'han realitzat prèviament amb fons propis.
  
- Quan l'assignació definitiva per fons finalistes diferisca de l'import pressupostat, les conselleries responsables de la seua gestió hauran de proposar els corresponents ajustaments en l'estat de despeses i ingressos.
  
b) Les propostes de generació i anul·lació de crèdits derivades de majors o menors ingressos sobre les previsions inicials de fons finalistes procedents de la Unió Europea contindran, sense perjudici de les seues particularitats, documentació assimilable a l'establida amb caràcter general en el present punt, tot això a tenor del que disposa l'article 37 del text refós de la Llei d'Hisenda Pública de la Generalitat Valenciana.
  
c) Per taxes i altres ingressos. Les propostes de generació i/o anul·lació de crèdits derivades dels estats de recaptació hauran d'incloure la memòria que justifique l'estat d'execució d'aquests ingressos.
  
Article 12. De les modificacions que afecten despeses finançades amb fons finalistes
  
1. Tota proposta de modificació pressupostària que afecte despeses finançades amb fons finalistes, haurà d'incloure addicionalment i amb el caràcter de necessari un informe de l'òrgan responsable de la coordinació de cadascun dels fons, si n'hi ha, emés abans de l'informe preceptiu de l'interventor delegat corresponent, el qual en farà esment.
  
2. Les propostes de modificació pressupostària que afecten despeses finançades en tot o en part amb fons finalistes hauran d'especificar la seua repercussió en les dotacions dels distints tipus de fons afectats per aquesta, així com la dotació final de l'aportació condicionada de fons propis per part de la Generalitat Valenciana.
  
Article 13. De les modificacions derivades d'obligacions d'exercicis tancats
  
Aquestes propostes de modificació pressupostària sols es podran tramitar en el supòsit d'obligacions qualificades com adquirides com cal, o bé, una vegada autoritzat el corresponent expedient d'esmena o de procedència del rescabalament, aspectes aquests que s'hauran de constatar expressament en els informes emesos tant per l'oficina pressupostària com per la Intervenció Delegada.
  
Article 14. De les modificacions en els annexos de línies de subvenció i projectes d'inversió
  
1 En els annexos de línies de subvenció
  
a) La creació o supressió en la relació de línies de subvenció de cada programa requerirà, a proposta de la Conselleria d'Economia, Hisenda i Ocupació, autorització del Consell.
  
Com a excepció d'això, la Conselleria d'Economia, Hisenda i Ocupació podrà autoritzar:
  
- Les derivades d'actuacions finançades amb fons condicionats, com a conseqüència de generacions o anul·lacions de caràcter finalista.
  
- Les recollides en plans o programes sectorials prèviament aprovats pel Consell.
  
- Les corresponents a la gestió prevista en l'article 45 c) del text refós de la Llei d'Hisenda Pública de la Generalitat Valenciana.
  
- Aquelles que, en virtut del que disposen els articles 45 b), 46.1 del text refós de la Llei d'Hisenda Pública de la Generalitat Valenciana i l'article 19 de la Llei de Pressupostos per a 2002, tinguen per objecte la subscripció de convenis. A aquest efecte, la proposta de creació de la línia corresponent haurà d'incloure necessàriament el projecte de conveni que s'ha de subscriure, així com tots aquells informes de caràcter preceptiu que haja de dur adjunts el projecte esmentat.
  
- Les que tinguen per finalitat l'agregació i/o la desagregació de línies ja existents, atenent la seua naturalesa i el seu objecte.
  
- Les derivades de modificacions tècniques, així com la variació de les dades descriptives de les línies de subvenció, sempre que es respecten els principis generals de publicitat, concurrència i objectivitat que s'estableixen en els articles 45 i 46 del text refós de la Llei d'Hisenda Pública de la Generalitat Valenciana i no se n'altere la finalitat.
  
b) Correspondrà a les conselleries interessades autoritzar les variacions en la consignació prevista per a les línies de subvenció que, no tenint caràcter nominatiu, figuren en els annexos corresponents, així com les modificacions derivades d'obligacions d'exercicis anteriors, d'acord amb el que determina l'article 2 de la present ordre, amb els límits fixats en la vigent llei de pressupostos.
  
2. De la inclusió de projectes addicionals en els annexos d'inversions
  
Les propostes, previ ajustament a la tipologia d'inversions previstes en l'annex corresponent, es trametran a la Sotssecretaria de Política Pressupostària i Tresor. Serà suficient la tramesa de la resolució de la conselleria interessada que autoritza la reobertura de projectes d'inversió, amb l'ajustament previ a la tipologia, existents en exercicis anteriors derivada de compromisos pendents.
  
3. De les actualitzacions de les dades estimatives dels annexos d'inversions reals
  
Les dades relatives al cost total estimat per projecte i la seua distribució en anualitats podran ser actualitzades per cada conselleria sempre que es mantinga, en tot cas, l'equilibri entre la dotació del capítol VI i el sumatori de les estimacions de l'anualitat 2002, mitjançant les compensacions necessàries.
  
4. A l'efecte del que disposa l'article 19 d) de la Llei 10/2001, quan el Consell autoritze modificacions per la creació, supressió i/o variació dels imports de línies de subvenció nominatives, s'entendrà que duen implícita l'afectació i/o la desafectació al beneficiari que figure en les línies objecte de modificació.
  
Tota proposta de desafectació de subvencions haurà d'incloure la documentació que justifique que no existeix el dret a la percepció.
  
Article 15. De les modificacions en general
  
Tota proposta de modificació de crèdit que supose una minoració de crèdits qualificats com de reconeixement preceptiu, així com les derivades d'esmenes aprovades per les Corts Valencianes, haurà d'incloure informe específic del secretari general que la justifique, complementàriament a la documentació de caràcter general.
  
Article 16. De la tramitació de les modificacions de crèdit davant la Conselleria d'Economia, Hisenda i Ocupació
  
1 De la iniciació i tramesa
  
a) Les propostes de modificació de crèdits es trametran a la Sotssecretaria de Política Pressupostària i Tresor per les secretaries generals mitjançant documentació original. A efectes de garantir la disponibilitat dels crèdits que s'han de minorar durant la tramitació de les propostes, aquestes inclouran les propostes de ?MC(-)?. En aquells capítols en què no siga possible realitzar aquestes propostes, se substituiran per ?RA- en fase de proposta.
  
b) En tot cas, la Conselleria d'Economia, Hisenda i Ocupació podrà iniciar d'ofici les modificacions de crèdit que considere necessàries; en aquest cas els IOP se substituiran per un informe de la Sotssecretaria de Política Pressupostària i Tresor. Aquestes modificacions se sotmetran directament a informe de la Intervenció General.
  
2. De la documentació i contingut de caràcter general.
  
Els expedients de modificació de crèdits, sense perjudici de la documentació que es considere oportuna, contindran necessàriament:
  
a) Proposta del conseller o autoritat en qui haja delegat reglamentàriament, on hauran de quedar almenys identificats el tipus de modificació i els imports globals per programes afectats.
  
b) Informe de l'oficina pressupostària, subscrit pel seu responsable, que contindrà els punts següents:
  
- Origen i necessitat de la modificació.
  
- Justificació d'aquesta respecte a modificacions pressupostàries ja tramitades que hagen afectat els mateixos crèdits que es proposa modificar.
  
- Incidència en els objectius del programa.
  
- Estudi i proposta de finançament.
  
- Quan es tracte de propostes de generació o anul·lació de crèdits, s'exposarà detalladament la font de finançament, la qual ineludiblement farà referència a la documentació que com a justificant s'adjunte com annex a l'expedient.
  
- Quan es tracte de minoració de despeses, es justificarà la seua disponibilitat per la inexistència de compromisos pendents i/o la no vinculació a finançament condicionat.
  
c) Informe preceptiu de la Intervenció Delegada en la conselleria respectiva.
  
L'existència d'observacions en l'informe esmentat, que afecten la viabilitat de la proposta de modificació donarà lloc, bé al replantejament de la proposta original, i en aquest cas, se sol·licitarà un nou informe de la Intervenció Delegada, o bé a l'emissió d'un informe específic de la Secretaria General o Direcció General de Règim Econòmic, segons pertoque, amb les consideracions a què les observacions al·ludides donen lloc; tot això amb caràcter previ a la tramesa a la Sotssecretaria de Política Pressupostària i Tresor.
  
3. De la documentació i del contingut general en expedients de modificació de competència de les conselleries
  
Juntament amb la resolució motivada que autoritze la modificació i sense perjudici d'aquella documentació que es considere oportuna, es trametran les còpies dels documents propostes de ?MC(-)- o proposta de ?RA- necessaris.
  
4. De la codificació dels expedients
  
Tot expedient es numerarà en la mateixa conselleria que l'expedeix i s'haurà d'ajustar a l'expressió numèrica següent: ?-.-/2002/?-, de forma que els dos primers dígits expressaran la secció afectada, els tres dígits següents ordenaran el nombre d'expedients tramitats per aquesta secció (001, 002, 003, ...) i els tres últims dígits els completarà la Sotssecretaria de Política Pressupostària i Tresor, que indicarà amb aquests el número que ocupa en el total d'expedients tramitats per a totes les seccions.
  
DISPOSICIONS ADDICIONALS
  
Primera
  
La Sotssecretaria de Política Pressupostària i Tresor és autoritzada per a obrir els nous codis pressupostaris necessaris per a adequar la classificació econòmica dels pressupostos del sector administració general de la Generalitat Valenciana i les seues entitats autònomes a les necessitats de la gestió pressupostària.
  
Les autoritzacions mencionades, sense perjudici que produiran efectes des del moment de la firma, es publicaran en el Diari Oficial de la Generalitat Valenciana.
  
Segona
  
La Intervenció General i la Sotssecretaria de Política Pressupostària i Tresor són autoritzades per a dictar les instruccions que calguen per a l'aplicació del que disposa la present ordre.
  
La Direcció General de Funció Pública i/o la Sotssecretaria de Política Pressupostària i Tresor són autoritzades per a dictar les instruccions que calguen per a l'aplicació del que disposa l'article 3 de la present ordre.
  
La Sotssecretaria de Política Pressupostària i Tresor és autoritzada per a actualitzar i desplegar, si és el cas, la tipologia d'inversions recollida en l'annex corresponent que figura en la vigent llei de pressupostos.
  
DISPOSICIÓ TRANSITÒRIA ÚNICA
  
La present ordre mantindrà la seua vigència fins que es publique en el Diari Oficial de la Generalitat Valenciana, la que regule el procediment de gestió del pressupost corresponent a l'exercici 2003.
  
DISPOSICIÓ FINAL
  
És derogada l'Ordre de 23 de febrer de 2001 d'aquesta Conselleria, per la qual es regula el procediment de gestió i modificacions del pressupost de despeses de la Generalitat Valenciana per a 2001, així com totes aquelles disposicions de rang igual o inferior que s'oposen al que disposa aquesta ordre.
  
València, 20 de febrer de 2002
  
El conseller d'Economia, Hisenda i Ocupació,


Còpia Permalink ELI